钦定古今图书集成/明伦汇编/家范典/第111卷 > 《尔雅》 > 《奉答内兄希叔五首》南齐·陆厥
## 钦定古今图书集成/明伦汇编/家范典/第111卷 > 《尔雅》 > 《奉答内兄希叔五首》南齐·陆厥

嘉惠承帝子，躧履奉王孙。属叨金马署，又点铜龙门。
出入平津邸，一见孟尝尊。归来翳桑柘，朝夕异凉温。
殂落固云是，寂蔑终如斯。杜门清三径，坐槛临曲池。
凫鹄啸俦侣，荷芰始参差。虽无田田叶，及尔汎连漪。
春华与秋实，庶子及家臣。王门所以贵，自古多俊民。
离宫收杞梓，华屋富徐陈。平明上林苑，日入伊水滨。
书记既翩翩，赋歌能妙绝。相如恧温丽，子云惭笔札。
骏足思长阪，柴车畏危辙。愧兹《山阳䜩》，空此河阳别。
平原十日饮，中散千里游。渤海方淫滞，宜城谁献酬。
屏居南山下，临此岁方秋。惜哉时不与，日暮无轻舟。